ИЗВЕШТАЈ О РАДУ

САОБРАЋАЈНЕ ИНСПЕКЦИЈЕ

ЗА 2020. ГОДИНУ

Уб, јануар 2021.године

 Саобраћајна инспекција Одељења за инспекцијске послове Општинске управе општине Уб на основу члана 44. Закона о инспекцијском надзору („Сл. гласник РС“, број 36/15) објављује Извештај о раду за 2020. годину.

Саобраћајни инспектор обавља послове који су му законским, подзаконским и општинским прописима стављени у надлежност при чему примењује:

 1. Законе

• Закон о инспекцијском надзору („Сл. гласник РС“, број 36/2015)

• Закон о општем управном поступку („Сл. гласник РС“, број 95/2018)

• Закон о прекршајима („Сл. гласник РС“, број 98/2016 и 91/2019)

• Закон о јавним путевима („ Сл. гласник РС“, 95/2018)

• Закон о превозу путника у друмском саобраћају („Сл. гласник РС“, број 68/2015,

 31/2019 и 9/2020)

• Закон о превозу терета у друмском саобраћају („Сл. гласник РС“, број 68/15 и

 41/2018)

• Правилник о саобраћајној сигнализацији („Сл. гласник РС“, број 85/2017)

 2. Одлуке Скупштине општине Уб

• Одлука о путевима („Сл. гласник општине Уб“, бр. 27/12)

• Одлука о ауто-такси превозу („Сл. гласник општине Уб“, бр. 27/12)

На пословима инспектора за саобраћај и путеве у оквиру Одељења за инспекцијске послове распоређен је један извршилац.

У извештајном периоду у оквиру послова из надлежности инспектора за саобраћај и путеве у свим областима рада и надзора вршени су надзори како по службеној дужности, тако и по захтеву странака и укупно је примљено 119 предмета.

По свим областима рада донето је укупно 474 решења, од чега се већина односи на сечу растиња тј. уређење обала поред општинских и некатегорисаних путева по Одлуци о путевима.

У току 2020. године саобраћајна инспекција је из области путева (општинских и некатегорисаних путева и улица) вршила редовну проверу стања општинских и некатегорисаних путева и улица, контролисала хоризонталну и вертикалну саобраћајну сигнализацију и налагала обнављање сигнализације у циљу повећања безбедности свих учесника у саобраћају, вршила контролу заузећа путева, извођења радова којим би се могли оштетити јавни путеви. У периоду септембар-новембар саобраћајни инспектор је вршио надзор над радом КЈП „Ђунис“, а везано за превоз каменог агрегата коришћеног за одржавање општинских и некатегорисаних путева. У месецу јануару, фебруару, новембру и децембру вршена је ванредна контрола зимског одржавања путева и улица у граду према плану рада Општинског штаба за ванредне ситуације.

У току 2020. године саобраћајна инспекција је вршила надзор над јавним превозом путника: линијског и ауто-такси превоза, као и утврђивање услова за путничка возила за обављање такси превоза. У области утврђивања услова за путничко возило за обављање такси превоза, саобраћајна инспекција је сачинила 20 записника и издала 27 решења. У области контроле превоза путника који подразумева превоз путника на територији општине Уб, вршене су контроле редовности и одржавања регистрованог реда вожње при чему нису уочени већи пропусти од стране локалних превозника.

У складу са одредбама Закона о инспекцијском надзору у току 2020. године саобраћајна инспекција је спроводила

• редован-планиран инспекцијски надзор,

• ванредан инспекцијски надзор који је вршен због предузимања хитних мера или по захтеву надзираног субјекта

• контролни инспекцијски надзор ради утврђивања извршених мера које су наложене у оквиру редовног или ванредног надзора

• допунски инспекцијски надзор који је вршен по службеној дужности ради утврђивања чињеница које су од значаја за инспекцијски надзор, а нису могле бити утврђене у редовном или ванредном надзору

Редован, ванредни и контролни инспекцијски надзор су, према облику, били теренски надзори док је допунски инспекцијски надзор био канцеларијски. За допунски инспекцијски надзор коришћени су информациони подаци АПР-а, РГЗ-а и МУП-а.

**Показатељи делотворности**

*-превентивно деловање*

Током 2020. године инспектор за саобраћај и путеве обављао је послове инспекцијског надзора са превентивним деловањем изричући превентивне мере када је то било потребно да би се спречио настанак незаконитости. Превентивне мере спроводиле су се и кроз упозоравање надзираног субјекта о његовим обавезама из закона и других прописа, као и прописаним радњама и мерама, као и санкцијама за поступање супротно тим обавезама.Превентивно деловање имало је за циљ смањење ризика односно штетних последица и вероватноће њиховог настанка. Превентивно се деловало и тако што је саобраћајна инспекција пружала стручну помоћ у вршењу поверених послова и послова из изворне надлежности локалне самоуправе, свим заинтересованим и надзираним субјектима у смислу давања обавештења и објашњења, упознавања са обавезама и прописима и указивање надзираним субјектима на могуће односно штетне последице незаконитог рада.

*-усклађеност пословања и поступања са законом и прописима*

У извештајном периоду, при вршењу инспекцијског надзора, рађене су контролне листе где је, у највећем броју предмета, процењен средњи степен ризика.

*-координација инспекцијског надзора*

У поступцима редовних или ванредних инспекцијских надзора саобраћајна инспекција је прослеђивала другим инспекцијама записнике, дописе и информације о утврђеном чињеничном стању, а чији предмет контроле није у њеној надлежности у складу са чланом 30. Закона о инспекцијском надзору. То се, пре свега, односи на деонице државних путева који пролазе кроз територију општине Уб.

*-придржавање рокова за поступање*

Предмети покренути по службеној дужности и по захтеву странака (примљени усменим, писменим путем или телефоном) у свим областима надзора, решени су у законском року, што значи да је испоштовано начело ефикасности решавања у управним стварима у погледу остваривања права и дужности странака.

*-законитост управних аката донетих у инспекцијском надзору*

На решења из области надзора Саобраћајне инспекције уложено је 2 жалбе другостепеном органу које су одбијене, односно потврђена су решења првостепеног органа.

*-прекршајни поступци*

У извештајном периоду Саобраћајна инспекција је поднела 32 захтева за покретање прекршајног поступка Прекршајном суду у Ваљеву.

*-уочени проблеми и предлози за превазилажење*

У току вршења инспекцијског надзора у области јавног превоза путника, уочено је да је неопходно доношење нове Одлуке о јавном превозу, а посебно о такси превозу јер постојећа Одлука о такси превозу из 2012. године није усклађена са Законом о превозу путника („Сл. гласник РС“ бр. 68/15, 31/19 и 9/20).

Квантитативни показатељи рада

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| месец |  бр.пред. |  бр. инсп.надзора | редов.надз. | ванр.надз. | контрол.надзори | канцел.надзор |  бр.решења | прекр.пријаве | жалбе |
| I | 8 | 11 | 5 | 2 | 1 | 3 | 30 | 5 | - |
| II | 17 | 29 | 12 | 5 | - | 12 | 62 | - | - |
| III | 7 | 13 | 6 | 4 | - | 3 | 33 | 3 | - |
| IV | - | - | - | - | - | - | - | - | - |
| V | 7 | 11 | 8 | 1 | - | 2 | 43 | - | - |
| VI | 21 | 42 | 21 | 2 | 4 | 15 | 75 | 2 | - |
| VII | 20 | 33 | 17 | 2 | 6 | 8 | 91 | - | - |
| VIII | 12 | 26 | 12 | 2 | 7 | 5 | 39 | 7 | 2 |
| IX | 11 | 19 | 7 | 3 | 1 | 8 | 55 | 2 | - |
| X | 9 | 12 | 7 | 1 | 2 | 2 | 32 | 8 | - |
| XI | 1 | - | - | - | - | - | 8 | - | - |
| XII | 6 | 14 | 1 | 5 | 8 | - | 6 | 6 | - |
| укупно | 119 | 210 | 96 | 27 | 29 | 58 | 474 | 32 | 2 |

 САОБРАЋАЈНИ ИНСПЕКТОР

 Ивана Илић-Јеленић